Róbert Wessman fyrir miðju , stofnandi og stjórnarformaður Alvotech , Mark Levick til hægri , forstjóri Alvotech og Peter Goldsmith forstjóri STADA . Aðsend mynd Alvotech og alþjóðlega lyfjafyrirtækið Stada Arzneimittel hafa gert samstarfssamning um þróun , framleiðslu og markaðssetningu sjö líftæknilyfja Alvotech á öllum helstu mörkuðum í Evrópu . Samningur við STADA er mikilvægt skref í uppbyggingu Alvotech og sýnir það traust sem stór alþjóðleg lyfjafyrirtæki sýna okkur , sem hafa keppst við að tryggja sér aðgang að okkar þróunarstarfi , “ segir Róbert Wessman stofnandi og stjórnarformaður Alvotech . „ Á árinu höfum við gert mikilvæga samstarfssamninga við leiðandi fyrirtæki í Japan , Kína , Tyrklandi , Kanada og nú við STADA fyrir alla stærstu markaði Evrópu , Í Kína erum við einnig að byggja stóra lyfjaverksmiðju sem mun þjónusta þennan næst stærsta lyfjarmarkað í heiminum . “ Mark Levick forstjóri Alvotech segir STADA mjög öflugan og traustan samstarfsaðila . „ STADA hefur verið í hópi öflugustu samheitalyfjafyrirtækja í Evrópu um langt skeið og þeir hafa sölunet og þekkingu á þessu sviði sem tryggir okkur aðgang að öllum helstu mörkuðum álfunnar , “ segir Levick . Vinna að lausnum á sjálfsofnæmi og krabbameini Alvotech vinnur að þróun og framleiðslu líftæknilyfja sem eru notuð til meðferðar á erfiðum sjúkdómum , eins og ýmsum sjálfsofnæmissjúkdómum og krabbameini . Markmið fyrirtækisins er að auka aðgengi og lífsgæði sjúklinga um allan heim með þróun og framleiðslu nýrra líftæknilyfshliðstæðna ( e.biosimilars ) sem koma á markað þegar einkaleyfi renna út .